Source: https://podpora.financnasprava.sk/794596-Mesa%C4%8Dn%C3%A9-a-%C5%A1tvr%C5%A5ro%C4%8Dn%C3%A9-preddavky--na-da%C5%88-fyzickej-osoby
Timestamp: 2020-04-07 04:32:27+00:00
Document Index: 873665

Matched Legal Cases: ['§ 27', '§ 6', '§ 6', '§ 5', '§ 5', '§ 5']

Mesačné a štvrťročné preddavky na daň fyzickej osoby
Úvod > Daň z príjmov > Daň z príjmov fyzickej osoby > Platenie preddavkov > Mesačné a štvrťročné preddavky na daň fyzickej osoby
Povinnosť daňovníka (fyzickej osoby) platiť preddavky na daň v preddavkovom období vyplýva z výpočtu poslednej známej daňovej povinnosti.
Ak posledná známa daňová povinnosť daňovníka presiahla 2 500 eur a nepresiahla 16 600 eur, daňovník platí štvrťročné preddavky na daň na bežné zdaňovacie obdobie, a to vo výške 1/4 poslednej známej daňovej povinnosti. Štvrťročné preddavky na daň sú splatné do konca každého kalendárneho štvrťroka.
Ak pripadne deň splatnosti preddavku na daň na sobotu, nedeľu alebo deň pracovného pokoja, za deň splatnosti preddavku na daň v nadväznosti na § 27 ods. 4 zákona č. 563/2009 Z. z. o správe daní (daňový poriadok) sa považuje najbližší nasledujúci pracovný deň.
Príklad č. 1 - platenie mesačných preddavkov
Daňovník vykázal v daňovom priznaní za rok 2018 základ dane z príjmov z podnikania (r. 47 a 55 daňového priznania typ B) vo výške 98 000 eur. Iné príjmy nemal. Vzniká mu povinnosť platiť preddavky na daň v roku 2019?
Napriek tomu, že v podanom daňovom priznaní za rok 2018 nevznikol daňovníkovi nárok na uplatnenie nezdaniteľnej časti základu dane na daňovníka (z dôvodu vysokého vykázaného základu dane), pri vyčíslení poslednej známej daňovej povinnosti na účely výpočtu preddavkov na daň na preddavkové obdobie začínajúce v roku 2019, daňovník odpočíta zo základu dane 98 000 eur plnú výšku nezdaniteľnej časti základu dane na daňovníka platnú pre rok 2019 v sume 3 937,35 eura.
Výpočet preddavok je nasledovný:
98 000 - 3 937,35 = 94 062,65
Výpočet dane podľa sadzby dane platnej pre rok 2019:
36 256,38 x 19 % = 6 888,7122 eura
57 806,27 (94 062,65- 36 256,38) x 25 % = 14 451,5675 eura
Daň = 21 340,2797 eura (6 888,7122 + 14 451,5675), po zaokrúhlení 21 340,27 eura - posledná známa daňová povinnosť pre výpočet preddavkov
21 340,27 : 12 = 1 778,3558 po zaokrúhlení 1 778,35 eura mesačne
Nakoľko posledná známa daňová povinnosť vypočítaná zo základu dane z daňového priznania za rok 2018 presiahla 16 600 eur, daňovník je povinný platiť mesačné preddavky na daň vo výške 1/12 z vypočítanej poslednej známej daňovej povinnosti, t. j. 1 778,35 eur (v preddavkovom období od 2.4.2019 do 31.3.2020). Mesačné preddavky na daň sú splatné do konca každého kalendárneho mesiaca. Prvý mesačný preddavok je splatný k 30.4.2019 (ak daňovník nemal predĺženú lehotu na podanie daňového priznania za rok 2018) a posledný mesačný preddavok je splatný k 31.3.2020 (ak daňovník nebude mať predĺženú lehotu na podanie daňového priznania za rok 2019).
Príklad č. 2 - platenie mesačných preddavkov
Daňovník mal za zdaňovacie obdobie roku 2018 príjem zo živnosti, z ktorého vykázal na r. 47 a tiež na riadku 55 daňového priznania typu B základ dane 110 350 eura. Okrem toho na r. 65 vykázal základ dane z prenájmu nehnuteľnosti vo výške 3 500 eur. Má dve deti, na ktoré si uplatnil daňový bonus za celý rok 2018 vo výške 2 x 258,72 = 517,44 eura. Túto čiastku uviedol na riadku 106 daňového priznania za rok 2018. Ako daňovník vypočíta výšku preddavkov, ktoré je povinný platiť v roku 2019?
Výpočet preddavkov bude nasledovný:
Základ dane: 110 350 + 3 500 = 113 850 eur
113 850 – 3 937,35 = 109 912,65 eura
73 656,27 x 25% = 18 414,0675 eura
Daň = 25 302,7797 (6 888,7122 + 18 414,0675 ), t.j. po zaokrúhlení 25 302,77
Daň 25 302,77 eur po znížení o sumu daňového bonusu 517,44 (z riadku 106 daňového priznania typu B za rok 2018) je 24 785,33 eura, t.j. posledná známa daňová povinnosť pre výpočet preddavkov na daň.
Výpočet preddavkov na daň: 24 785,33 : 12 = 2 065,4441 eura, po zaokrúhlení vo výške 2 065,44 eura mesačne.
Nakoľko posledná známa daňová povinnosť vypočítaná zo základu dane z daňového priznania za rok 2018 presiahla 16 600 eura, daňovník je povinný platiť mesačné preddavky na daň vo výške 1/12 z vypočítanej poslednej známej daňovej povinnosti, t.j. 2 065,44 eura. Prvý mesačný preddavok je splatný k 30.4.2019 (ak daňovník nemal predĺženú lehotu na podanie daňového priznania za rok 2018) a posledný mesačný preddavok je splatný k 31.3.2020 (ak daňovník nebude mať predĺženú lehotu na podanie daňového priznania za rok 2019).
Príklad č. 3 - platenie štvrťročných preddavkov
Daňovník v daňovom priznaní za rok 2018 vykázal základ dane z príjmov zo živnosti podľa § 6 ods. 1b) zákona o dani z príjmov vo výške 31 000 eur. Iné príjmy nemal. Vzniká mu povinnosť platiť preddavky na daň v roku 2019?
Nakoľko posledná známa daňová povinnosť vypočítaná zo základu dane uvedeného v daňovom priznaní za rok 2018 (5 141,90 eura) presiahla 2 500 eur a nepresiahla 16 600 eur, daňovníkovi vzniká povinnosť platiť štvrťročné preddavky na daň vo výške 1/4 z vypočítanej poslednej známej daňovej povinnosti v preddavkovom období od 2.4.2019 do 31.3.2020. Štvrťročné preddavky na daň vo výške 1 285,47 eura sú splatné do konca každého kalendárneho štvrťroka v preddavkovom období. Prvý štvrťročný preddavok je splatný k 1.7.2019 (30.6.2019 je nedeľa) a posledný štvrťročný preddavok je splatný k 31.3.2020.
Príklad č. 4: platenie štvrťročných preddavkoch
Daňovník bol k 1.1.2018 poberateľom starobného dôchodku a v daňovom priznaní za zdaňovacie obdobie roku 2018 typu B vykázal základ dane z príjmov z podnikania vo výške 15 000 eur. Iné príjmy nemal. V daňovom priznaní typu B za rok 2018 daňovník vyplnil riadky 29 a 30, určené poberateľom dôchodku, kde uviedol celoročný úhrn starobného dôchodku, ktorý mu bol vyplatený v roku 2018 vo výške 3 200 eur. Má daňovník povinnosť platiť preddavky na daň v preddavkovom období začínajúcom v roku 2019 (od 2.4.2019 do 31.3.2020)?
Pre účely výpočtu poslednej známej daňovej povinnosti vypočítanej zo základu dane uvedeného v daňovom priznaní za rok 2018 daňovník zníži základ dane za rok 2018 o kladný rozdiel medzi nezdaniteľnou časťou základu dane na rok 2019 a úhrnnou sumou dôchodku vyplatenou v roku 2018 v sume 737,35 eura (3 937,35 – 3 200).
Výpočet preddavkov je nasledovný
15 000 – 737,35 = 14 262,65
14 262,65x 19% = 2 709,9035 po zaokrúhlení 2 709,90 eura - posledná známa daňová povinnosť pre výpočet preddavkov
2 709,90 : 4 = 677,4750 po zaokrúhlení 677,47 eura štvrťročne
Posledná známa daňová povinnosť presiahla 2 500 eur a nepresiahla 16 600 eur. Daňovník bude platiť štvrťročné preddavky na daň vo výške ¼ z vypočítanej poslednej známej daňovej povinnosti vo výške 677,47 eura štvrťročne. Prvý štvrťročný preddavok je splatný k 1.7.2019 (za predpokladu, že daňovník nemá predĺženú lehotu na podanie daňového priznania za rok 2018) a posledný štvrťročný preddavok je splatný k 31.3.2020 (ak daňovník nebude mať predĺženú lehotu na podanie daňového priznania za rok 2019).
Príklad č. 5: platenie štvrťročných preddavkov
Daňovník bol k 1.1.2018 poberateľom starobného dôchodku a v daňovom priznaní typu B za rok 2018 vykázal základ dane z príjmov dosiahnutých na základe autorského zákona (§ 6 ods. 2a) zákona o dani z príjmov) vo výške 19 500 eur. Iné príjmy nemal. V daňovom priznaní typu B za rok 2018 daňovník vyplnil riadky 29 a 30, určené poberateľom dôchodku, kde uviedol celoročný úhrn starobného dôchodku, ktorý mu bol vyplatený v roku 2018 vo výške 4 500 eur. Má daňovník povinnosť platiť preddavky na daň v preddavkovom období začínajúcom v roku 2019 (od 2.4.2019 do 31.3.2020)?
Nakoľko suma dôchodku vyplateného daňovníkovi v roku 2018 presiahla sumu nezdaniteľnej časti základu dane na rok 2019 vo výške 3 937,35 eura, pre účely výpočtu poslednej známej daňovej povinnosti na platenie preddavkov v roku 2019 daňovník neznižuje základ dane za rok 2018 o túto nezdaniteľnú časť základu dane na daňovníka.
Výpočet preddavkov je nasledovný:
Základ dane: 19 500 eur (tento základ dane sa neznižuje o nezdaniteľnú časť)
19 500 x 19 % = 3 705,- eur - posledná známa daňová povinnosť pre platenie preddavkov
3 705 : 4 = 926,25 eura štvrťročne
Posledná známa daňová povinnosť presiahla 2 500 eur a nepresiahla 16 600 eur. Daňovník bude platiť štvrťročné preddavky na daň vo výške ¼ z vypočítanej poslednej známej daňovej povinnosti, t.j. 926,25 eur. Prvý štvrťročný preddavok je splatný k 1.7.2019 (za predpokladu, že daňovník nemá predĺženú lehotu na podanie daňového priznania za rok 2018) a posledný štvrťročný preddavok je splatný k 31.3.2020 (ak daňovník nebude mať predĺženú lehotu na podanie daňového priznania za rok 2019).
Príklad č. 6 - platenie štvrťročných preddavkov - daňovník má aj príjmy zo závislej činnosti
Daňovník mal za zdaňovacie obdobie roku 2018 príjem zo živnosti, z ktorého vykázal v daňovom priznaní typu B základ dane 23 850 eur. Okrem toho na r. 40 vykázal základ dane zo závislej činnosti (zo zamestnania) vo výške 2 500 eur. Iné príjmy nemal. Má daňovník povinnosť platiť preddavky na daň v preddavkovom období začínajúcom v roku 2019 (od 2.4.2019 do 31.3.2020)?
23 850 + 2 500 = 26 350 eur
26 350 – 3 937,35 = 22 412,65
22 412,65 x 19 % = 4 258,4035 eura, po zaokrúhlení 4 258,40 eura - posledná známa daňová povinnosť pre výpočet preddavkov na daň
4 258,40 : 4 = 1 064,60 eura
1 064,60 eura : 2 = 532,30 eura štvrťročne
Nakoľko posledná známa daňová povinnosť vypočítaná zo základu dane z daňového priznania za rok 2018 predstavuje sumu 4 258,40 eura, čo je viac ako suma 2 500 eur a menej ako 16 600 eura, daňovník je povinný platiť štvrťročné preddavky na daň z vypočítanej poslednej známej daňovej povinnosti. Pri výpočte preddavkov je potrebné zohľadniť aj skutočnosť, že jedným z čiastkových základov dane uvedených v daňovom priznaní za rok 2018 je aj čiastkový základ dane z príjmov zo závislej činnosti podľa § 5 zákona o dani z príjmov. Nakoľko čiastkový základ dane z príjmov podľa § 5 tvorí menej ako 50 % zo súčtu čiastkových základov dane podľa § 5 a 6 zákona, daňovník platí preddavky na daň v polovičnej výške. Daňovník bude platiť štvrťročné preddavky na daň vo výške 532,30 eura, pričom prvý štvrťročný preddavok je splatný k 1.7.2019 (za predpokladu, že daňovník nemá predĺženú lehotu na podanie daňového priznania za rok 2018) a posledný štvrťročný preddavok je splatný k 31.3.2020 (ak daňovník nebude mať predĺženú lehotu na podanie daňového priznania za rok 2019).